**Lindaliini AS** (kaubamärk **Linda Line**) oli Eesti laevakompanii, mis tegutses aastail 1997–2017 kiirlaevareederina Tallinna–Helsingi laevaliinil. Lõpetas tegevuse novembris 2017 ja esitas pankrotiavalduse mais 2018.

Lindaliini AS oli laevafirma Inreko Laeva AS järeltulija. Lindaliini kiirlaevad võimaldasid kõige kiiremat sõitu liinil Tallinn-Helsingi. Ka sadamates kulus vähem aega, kuid laevad sõltusid võrreldes teiste laevakompaniide laevadega rohkem ilmast. Lindaliini kiirlaevad läbisid kahe linna vahemaa 1 tunni ja 30 minutiga.

Laevastik
---------

| Laev | Liin | Laeva tüüp | Osteti/saadi | Kasutusel | Müüdi | Praegune nimi | Lisad |
| --- | --- | --- | --- | --- | --- | --- | --- |
| Karolin | Tallinn–Helsingi | Katamaraan | 2008 | 2009–2017 | 2017 |  | Sai 2008. aasta suvel tormi käes viga. |
| Merilin | Tallinn–Helsingi | Katamaraan | 2007 | 2007–2017 | 2017 | Eldorado | Kõige suurem Linda Line kiirlaev. |
| Juku | Tallinn–Aegna | Reisilaev | 2008 | 2008–2009 |  |  | Saadi Tallinnalt suvehooajaks, hiljem sai kasutusõiguse AS Kihnu Veeteed. |
| Jaanika | Tallinn–Helsingi | Tiibur | 1997 | 1997–2007 | 2008 | Hermes | Sõitis Venemaal Sochi–Trabzoni liinil, nüüd lammutatud. |
| Laura | Tallinn–Helsingi | Tiibur | 1997 | 1997–2006 | 2007 | Marine Princess | Sõitis Nessebari–Istanbuli liinil, nüüd lammutatud. |
| Liisa | Tallinn–Helsingi | Kahe tekiga tiibur | 1997 | 1997–1998 | 1998 | Delfini XXX | Töötas Kreekas, uus omanik Thirian Coastlines Shipping Co, nüüd lammutatud. |
| Linda Express | Tallinn–Helsingi | Tiiburkatamaraan | 2002 | 2002–2004 | 2004 | Shi Ji Kuai Hang | Pidevalt probleeme, oli tol ajal maailma kiireim reisilaev. |
| Sea Flower | Tallinn–Helsingi | Trimaraan | – | – | – | Sea Flower | Ost nurjus teadmata põhjustel. |

Plaanitud trimaraan
-------------------

Lindaliini AS plaanis 2008. aastal Tallinn–Helsingi liinile tuua trimaraan-tüüpi laeva. Selle tarvis müüdi maha tiibur Jaanika. Trimaraan oli merekindlam ja veidi suurem kui Merilin. Algul plaaniti laev liinile tuua aprillis, kuid õige pea lükkus tähtaeg 26. juunile. Trimaraani ost nurjus teadmata põhjustel. 2009. aasta hooaega alustas Lindaliini AS kahe katamaraaniga, Merilini ja Karoliniga.

Tallinn–Helsingi liin
---------------------

Tallinnas väljusid Lindaliini kiirlaevad Patareisadamast, Helsingis Lõunasadama Makasiiniterminaalist. Mõlemal katamaraanil oli ülejäänud salongist eraldatud Lindaklass ja VIP-klass, lisaks pakkus ettevõte erinevaid hotelli- ja vabaajapakette Helsingis.

2018. aasta suvel pärast Merilini ja Karolini müüki (2017) Lindaliini ASil laevu ei olnud ja liin seiskus.

Tallinn–Aegna liin
------------------

16. aprillil 2008 otsustas Tallinna linnavalitsus anda Tallinn–Aegna laevaliini teenindamine Lindaliini ASile. Otsusele aitas kaasa ka see, et märtsi lõpus otsustati liini väljumine Pirita sadama asemel Patareisadamast. Liini teenindas väike reisilaev Juku.

2010. aasta alguses anti liinil opereerimise õigus koos Jukuga ASile Kihnu Veeteed.

Laevastik aastate lõikes
------------------------

| Aasta | Laevad |
| --- | --- |
| 1997 | Jaanika, Laura, Liisa |
| 1998–2001 | Jaanika, Laura |
| 2002–2004 | Jaanika, Laura, Linda Express |
| 2005–2006 | Jaanika, Laura |
| 2007 | Jaanika, Merilin |
| 2008 | Merilin |
| 2009 | Merilin, Karolin |
| 2010– | Merilin, Karolin |
| 2017 | Karolin |
| 2018 | – |

Viited
------

1. ↑  Aegna laevaliini opereerib nüüd Lindaliini AS Eesti Päevaleht, 16 aprill 2008